AAV คาดผู้โดยสาร ธ.ค.ฟื้นแกร่ง รับไฮซีซั่น ย้ำมาตรการคุม “โควิด” เข้มงวด
AAV คาดผู้โดยสาร ธ.ค.ฟื้นแกร่ง รับไฮซีซั่น ย้ำมาตรการคุม "โควิด" เข้มงวด
AAV คาดผู้โดยสาร ธ.ค.ฟื้นแกร่ง รับไฮซีซั่น ย้ำมาตรการคุม "โควิด" เข้มงวด
9 ธ.ค. 2563

นายสันติสุข คล่องใช้ยา ประธานเจ้าหน้าที่บริหาร บริษัท เอเชียเอวิเอชั่น จำกัด (มหาชน) หรือ AAV และสายการบินไทยแอร์เอเชีย คาดการณ์ว่าเฉพาะเดือน ธ.ค.นี้จะมียอดผู้โดยสารเฉลี่ยสูงถึง 80-85% โดยเฉพาะในเส้นทางยอดนิยมและเส้นทางข้ามภาคต่างๆ เนื่องจากยังไม่มีการให้บริการเส้นทางระหว่างประเทศ ทำให้คนเลือกที่จะเดินทางภายในประเทศ ซึ่งเป็นการช่วยกระตุ้นเศรษฐกิจในภาพรวม
ทั้งนี้ ในช่วงเดือน ธ.ค.ถือเป็นช่วงหยุดยาวประจำปี ที่มีการเดินทางสูง และเป็นโอกาสสำหรับผู้ประกอบการท่องเที่ยวในภูมิภาค โดยปีนี้แอร์เอเชียได้เพิ่มการให้บริการที่ท่าอากาศยานสุวรรณภูมิ เสริมจากท่าอากาศยานดอนเมือง ในเส้นทางยอดนิยม จากกรุงเทพฯ สู่ เชียงใหม่ น่าน ภูเก็ต หาดใหญ่ และนครศรีธรรมราช ทำให้เส้นทางต่างๆ นี้มีความถี่เที่ยวบินต่อวันสูงมาก ซึ่งจากสถิติพบว่ามียอดการสำรองที่นั่งล่วงหน้าในอัตราน่าพอใจ
“ในฐานะผู้ให้บริการสายการบิน ที่เป็นส่วนหนึ่งในการผลักดันการท่องเที่ยวเดินทาง กระจายรายได้ เราเดินหน้าเพิ่มความถี่เที่ยวบินเต็มที่ในทุกเส้นทาง โดยมีปริมาณที่นั่งภายในประเทศที่ให้บริการกลับมาครบ 100% เมื่อเทียบกับช่วงเดียวกันของปีก่อน และเรายังยืนยันในมาตรการด้านสุขอนามัยอย่างดีที่สุด ทั้งเพื่อผู้โดยสารและพนักงานของเราทุกคน” นายสันติสุข กล่าว
ทั้งนี้ ปัจจุบันแอร์เอเชียมีมาตรการด้านสุขอนามัย ในการเดินทางสำหรับทุกคน ทั้งส่วนภาคพื้นและการให้บริการบนเที่ยวบิน โดยมีรายละเอียดดังต่อไปนี้ การทำความสะอาดและฆ่าเชื้อภายในห้องโดยสาร เครื่องบินจะได้รับการทำความสะอาดฆ่าเชื้อที่เป็นไปตามข้อปฏิบัติการดูแลรักษาเครื่องบินของแอร์บัส โดยทีมงานผู้เชี่ยวชาญ โดยเมื่อจอดพักเครื่องบินในช่วงเวลากลางคืน เครื่องบินทุกลำจะได้รับการทำความสะอาดตามขั้นตอนปฏิบัติเป็นเวลา 2 ชั่วโมง ตามข้อกำหนดของหน่วยงานด้านสาธารณสุข กรองอากาศด้วย HEPA Filter ระดับมาตรฐานที่ใช้ในโรงพยาบาล ซึ่งสามารถกรองอนุภาคในอากาศเช่น แบคทีเรีย เชื้อไวรัส ได้ถึง 99.99%
อีกทั้ง มาตรการเข้มตลอดการเดินทาง ทั้งการ “ตรวจวัดอุณหภูมิร่างกาย” ในจุดตรวจต่างๆ ตั้งแต่อาคารโดยสารจนถึงประตูขึ้นเครื่องบินอย่างเคร่งครัด รวมทั้ง “การสวมหน้ากากอนามัย” ตลอดการเดินทาง และมาตรการลดการสัมผัส โดยแอร์เอเชียแนะนำให้ผู้โดยสารเช็คอินด้วยตนเองผ่านทางเว็บไซต์ โมบายแอป หรือคิออสเช็คอิน หรือหากจำเป็นต้องโหลดสัมภาระสามารถเช็คอินแล้วนำ QR Code มาสแกนได้โดยไม่ต้องสัมผัสกับตู้คิออส
ทั้งนี้ สายการบินแอร์เอเชียยังให้ความสำคัญสูงสุดกับมาตรการด้านสุขอนามัยและความปลอดภัย  เพื่อป้องกันการแพร่ระบาดของโควิด-19 อย่างเต็มที่ โดยเน้นการทำงานที่เข้มข้นร่วมกับกรมควบคุมโรค กระทรวงสาธารณสุข และท่าอากาศยานทั่วประเทศตามมาตรฐานที่กำหนด